text: ДЕЛЕГИРАН РЕГЛАМЕНТ (ЕС) № 1040/2014 НА КОМИСИЯТА
  от 25 юли 2014 година
  за изменение на Директива 2001/112/ЕО на Съвета относно соковете от плодове и някои сходни продукти, предназначени за консумация от човека, с цел адаптиране на приложение I към техническия прогрес
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2001/112/ЕО на Съвета от 20 декември 2001 г. относно соковете от плодове и някои сходни продукти, предназначени за консумация от човека (1), и по-специално член 7 от нея,
  като има предвид, че:
  (1)
  С Директива 2001/112/ЕО на Комисията се предоставя правомощие да приема делегирани актове, за да изменя приложенията към посочената директива, с изключение на част I от приложение I и от приложение II, с цел привеждането им в съответствие с промените в съответните международни стандарти и отчитане на техническия прогрес.
  (2)
  Приложение I към Директива 2001/112/ЕО се отнася до наименованията на продуктите, определенията и характеристиките на продуктите. В част II, точка 3 от посоченото приложение се уреждат разрешените обработки и вещества. Предвид техническото развитие вече са на разположение нови вещества за избистряне на соковете. Тези вещества са растителни протеини, извлечени от пшеница, грах или картофи, които могат да бъдат алтернатива на разрешеното понастоящем вещество - желатин, извлечен от продукти от животински произход.
  (3)
  За да се отчете техническият прогрес, част II, точка 3 от приложение I към Директива 2001/112/ЕО следва да бъде изменена посредством включването на тези нови вещества,
  ПРИЕ НАСТОЯЩИЯ РЕГЛАМЕНТ:
  Член 1
  В част II, точка 3 от приложение I към Директива 2001/112/ЕО се добавя следното тире:
  „-
  растителни протеини, извлечени от пшеница, грах или картофи, за избистряне“
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 25 юли 2014 година.